Десислав Начков
Първо и последно

chitanka.info

Кажи, какво успях да проиграя?

Какво сгреших? С кое те нагрубих?

Поне това заслужил съм да зная,

ако останалото не простиш.

Не ме мъчи с мълчание сурово;

едва ли ще спечелим от това.

Безмълвието гневно е отрова,

която изтощава любовта.

Едва ли трябва толкова безславно

да вкусим от поредния провал

и всеки с упрека да страда бавно,

че не е свойта радост изживял.

Преди да пипнеш нишката последна,

кажи ми във какво се провалих

и ако присъдата е неизбежна,

ти просто скъсай този мой стих.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.